奉諸同人餞潘氏兄弟賦鳳凰鳴矣于彼高岡爲韵得凰字
作者：洪朋
朝代：宋

paragraphs: 維南斗日月，川嶽上景光。
何人赤壁下，種此雙截肪。
故知汝南士，蚤經許子將。
識君陟釐間，想見頎而長。
僧夏滕叔國，故床對清揚。
膜外齊鵬鷃，胸次明冰霜。
佛界獅子尾，妙處亦難忘。
西江渺波瀾，索去有底忙。
挽衣不得留，晨風動餘皇。
頃投膠在漆，今爲參與商。
能事鏡中像，此道何足臧。
古來歸根地，相期未渠央。